Stormers-wendrie ‘baie spesiaal’ | Netwerk24
Deur Christo Buchner 17 Februarie 2020 07:54
“Ek is net té dankbaar dat myne die laaste paar hande was wat die bal kon hanteer voordat die wendrie gedruk is.”
Dit is hoe die Stormers-senter, Ruhan Nel, daardie drie van hom Saterdag op Ellispark beskryf het, wat die Leeus-harte gebreek het en Stormers-ondersteuners laat gil het: “Jou lekka ding.”
Die Stormers se Ruhan Nel (regs). Foto: Gallo Images
Vir Nel was dit omtrent ’n geval van die hand byt wat jou eertyds gevoer het.
“Ja, ek het my rugby hier by die Leeus begin en vir hulle onder 21-span gespeel en ook my eerste Curriebeker-wedstryd vir hulle gespeel,” glimlag dié oudleerling aan die Hoërskool Brandwag in Benoni, wat ook al die sewes-Bok-trui gedra het.
“Om dus hier op Ellispark ’n wendrie teen die Leeus te kon druk, is vir my baie spesiaal,” het hy geblom nadat die Stormers hul Superrugbywedstryd met 33-30 gewen het.
“Toe ons daardie laaste skrum kry, het Sergeal (Petersen) na my toe gekom en gesê ons moet bly glo ons kan nog hierdie wedstryd wen. Ons sou net nog daardie een kans gekry het,” vertel Nel.
Die bal is wyd gespeel en Petersen het die bal ingehardloop, wat met ’n trajek op pad grondwaarts toe was, om dit te vang en met ’n binne-aangee aan Nel te besorg, om oor te gaan vir daardie wendrie.
“Sergeal is ongelooflik. Hy is een van die min ouens wat daardie soort aangee sal kan vang.
Dit was nie ’n mooi wedstryd nie, maar ons is net té bly ons kon wen. Ons verdedig goed, maar op die aanval sukkel ons.
“Ons het snaaks genoeg vanoggend (Saterdagoggend) gekyk hoe die Highlanders in die 84ste minuut die wenpunte teen die Brumbies aanteken en hier doen ons dit ook. Wys jou, ’n wedstryd is nooit verby voordat daardie eindfluitjie geblaas het nie en daarom moet jy nooit opgee nie,” sê Nel.
Hy sê dit was een van daardie kragmetings waar die Stormers vandat hulle opgedraf het maar aan die flou kant was en nie regtig gespeel het soos hulle kan nie.
“Ons het nie genoeg respek vir die bal getoon nie en ons besit nie goed genoeg beskerm nie.
“Dit was nie ’n mooi wedstryd nie, maar ons is net té bly ons kon wen. Ons verdedig goed, maar op die aanval sukkel ons. Ons moet beter konsentreer op die aanval. Die Leeus het hul tempo verhoog in die laaste 20 minute en dinge vir ons baie moeilik gemaak,” sê Nel.
Meer oor: Ellispark | Superrugby | Ruhan Nel | Stormers | Leeus
Dobson erken hulle het hierdie een ‘gesteel’